ตลาดหุ้นเอเชียเขียวยกแผง! ขานรับ “วอลล์สตรีท เจอร์นัล” คาดเฟดชะลอขึ้นดอกเบี้ยปีหน้า
ตลาดหุ้นเอเชียเขียวยกแผง! ขานรับ "วอลล์สตรีท เจอร์นัล" คาดเฟดชะลอขึ้นดอกเบี้ยปีหน้า
7 ธ.ค. 2561

ผู้สื่อข่าวรายงานว่า ตลาดหุ้นเอเชียเปิดปรับตัวขึ้นเป็นส่วนใหญ่ในวันนี้ โดยได้แรงหนุนจากรายงานของหนังสือพิมพ์วอลล์สตรีท เจอร์นัล ซึ่งระบุว่า ธนาคารกลางสหรัฐ (เฟด) อาจชะลอการปรับขึ้นอัตราดอกเบี้ยในปีหน้า
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,643.75 จุด เพิ่มขึ้น 142.13 จุด, +0.66%
ดัชนี HSI ตลาดหุ้นฮ่องกงเปิดวันนี้ที่ 26,249.81 จุด เพิ่มขึ้น 93.43 จุด, +0.36%
ดัชนี SSE Composite ตลาดหุ้นจีนเปิดวันนี้ที่ 2,609.34 จุด เพิ่มขึ้น 4.16 จุด, +0.16%
ดัชนี FTSE STI ตลาดหุ้นสิงคโปร์เปิดวันนี้ที่ 3,149.50 จุด เพิ่มขึ้น 33.98 จุด, +1.09%
ดัชนี TAIEX ตลาดหุ้นไต้หวันเปิดวันนี้ที่ 9,719.46 จุด เพิ่มขึ้น 34.74 จุด, +0.36%
ดัชนี KOSPI ตลาดหุ้นเกาหลีใต้เปิดวันนี้ที่ 2,081.68 จุด เพิ่มขึ้น 12.99 จุด, +0.63%
ส่วนดัชนี PSE Composite ตลาดหุ้นฟิลิปปินส์เปิดวันนี้ที่ 7,529.95 จุด ลดลง 5.37 จุด, -0.07%
ดัชนี FBMKLCI ตลาดหุ้นมาเลเซียเปิดวันนี้ที่ 1,681.37 จุด ลดลง 1.97 จุด, -0.12%
ทั้งนี้หนังสือพิมพ์วอลล์สตรีท เจอร์นัล รายงานว่า เจ้าหน้าที่ของธนาคารกลางสหรัฐ (เฟด) กำลังพิจารณาว่าควรจะส่งสัญญาณถึงการชะลอการปรับขึ้นอัตราดอกเบี้ยในปีหน้าหรือไม่ ในการประชุมนโยบายการเงินซึ่งจะมีขึ้นในวันที่ 18-19 ธ.ค.นี้
โดยเจ้าหน้าที่เฟดยังคงมีมุมมองว่า อัตราดอกเบี้ยระยะสั้น (fed funds rate) จะอยู่ในทิศทางที่ปรับตัวเพิ่มขึ้นในปีหน้า อย่างไรก็ตาม เจ้าหน้าที่เฟดยังไม่มั่นใจว่า เฟดจำเป็นต้องปรับขึ้นอัตราดอกเบี้ยรวดเร็วเพียงใด หรือปรับขึ้นมากเพียงใด นอกจากนี้ เฟดยังต้องการประเมินภาวะเศรษฐกิจหลังจากที่ได้ดำเนินการปรับขึ้นอัตราดอกเบี้ยแล้วหลายครั้งในปีนี้
ทั้งนี้ คณะกรรมการกำหนดนโยบายการเงิน (FOMC) ของเฟดจะประชุมในวันที่ 18-19 ธ.ค.นี้ ขณะที่กระแสคาดการณ์ส่วนใหญ่บ่งชี้ว่า เฟดจะปรับขึ้นอัตราดอกเบี้ยในการประชุมครั้งนี้ ซึ่งจะเป็นการปรับขึ้นอัตราดอกเบี้ยครั้งที่ 4 สำหรับปีนี้
ขณะที่ CME Group ระบุว่า จากการใช้เครื่องมือ FedWatch วิเคราะห์ภาวะการซื้อขายสัญญาล่วงหน้าอัตราดอกเบี้ยสหรัฐ พบว่า นักลงทุนคาดการณ์ว่า เฟดอาจปรับขึ้นอัตราดอกเบี้ยเพียงครั้งเดียวในปีหน้า ซึ่งลดลงจากที่เคยคาดการณ์เมื่อเดือนที่แล้วว่า เฟดจะปรับขึ้นอัตราดอกเบี้ย 2 ครั้งในปีหน้า
 